KYK: Dooie rot laat aandeelprys tuimel | Netwerk24
'n Chinese restaurant moet verduidelik hoe 'n rot in die sop beland het.
Die owerhede in die stad Weifang, in die ooste van China se Shandong-provinsie, toets nou die veiligheid van voedsel by een van Xiabuxiabu se restaurante in die stad.
'n Plaaslike webtuiste, Weifang.sdnews.com, het Vrydag ná marksluiting berig dat 'n klant op 6 September 'n dooie rot in 'n tradisionele Chinese gereg van sop met groente en vleis by dié restaurant gekry het.
Kyk die video van die grusame vonds hier.
In 'n verklaring wat op 8 September op die sosialemedia-platform Weibo gepubliseer is, sê Xiabuxiabu sy eie voorlopige ondersoek het bevind dis nie die restaurant se higiëne of enige ander bedryfsfout wat veroorsaak het dat die rot in die klant se ete beland het nie.
Die verklaring is intussen van die webtuiste verwyder.
Gesondheidsinspekteurs het die restaurant gelas om sy bedrywighede te staak en in 'n verklaring gesê hy word deur boetes in die gesig gestaar.
Hoewel daar nooit 'n goeie tyd is om 'n dooie rot in jou kos te ontdek nie, kon hierdie gebeure nie op 'n slegter tydstip vir Xiabuxiabu gekom het nie.
Verhandeling in die Hongkong-genoteerde aandeel het pas uitgebrei na die Chinese vasteland deur middel van 'n skakel tussen die aandelebeurse van Shenzhen en Hongkong.
Die aandelebeurs van Shenzhen het net Maandag die nuwe skakel aangekondig.
Die sop, in die vorm van 'n eenpotgereg, is 'n gewilde maaltyd in China. Restaurantgangers voeg self vleis en groente by 'n stomende pot sop wat op hul tafels prut. En nee, dooie rotte is nie op die spyskaart as byvoeging tot die maaltyd nie. – Bloomberg, verwerk